SA1200
Exported from Holy-Writings.com on 2026-06-22 - 1 clipping

雜阿含經 (一二〇〇)

如是我聞。 一時佛住舍衞國祇樹給孤獨園。

時有吉離舍瞿曇彌比丘尼住舍衞國王園精舍比丘尼衆中。 晨朝著衣持鉢。至舍衞城乞食。 食已還精舍。擧衣鉢洗足畢。持尼師壇著肩上。入安陀林。 於一樹下結跏趺坐。入晝正受。

時魔波旬作是念。 今沙門瞿曇住舍衞國祇樹給孤獨園。 時吉離舍瞿曇彌比丘尼住舍衞國王園精舍比丘尼衆中。 晨朝著衣持鉢。入舍衞城乞食。 食已還精舍。擧衣鉢洗足畢。持尼師＊壇著肩上。入安陀林。 於一樹下結跏趺坐。入＊晝正受。 我今當往爲作留難。 即化作年少容貎端正。往至吉離舍瞿曇彌比丘尼所。

而説偈言 汝何喪其子 涕泣憂愁貎 獨坐於樹下 何求於男子

時吉離舍瞿曇彌比丘尼作是念。 爲誰恐怖我。 爲人爲非人。爲姦狡者。 如是思惟生決定智 惡魔波旬來嬈我耳。

即説偈言 無邊際諸子 一切皆亡失 此則男子邊 已度男子表 不惱不憂愁 佛教作已作 一切離愛苦 捨一切闇冥 已滅盡作證 安隱盡諸漏 已知汝弊魔 於此自滅去

時魔波旬作是念。 吉離舍瞿曇彌比丘尼已知我心。 愁憂苦惱即沒不現
-- SA1200 — Taisho Tipitaka (CC0-1.0)